ໜ້າຫຼັກ / ລາຍການຂໍ້ມູນ / ລາຍລະອຽດຂ່າວ
ກະຊວງ ຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ເປີດຝຶກອົບຮົມທິດສະດີການເມືອງ-ການປົກຄອງໄລຍະສັ້ນ 45 ວັນ ຊຸດທີ XII ໃຫ້ສະມາຊິກພັກ-ພະນັກງານຫຼັກແຫຼ່ງຂອງກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ(ຖວທ) ຂຶ້ນໃນວັນທີ 9 ສິງຫາ 2022 ນີ້ ທີ່ສະຖາບັນສື່ມວນຊົນ, ວັດທະນະທຳ ແລະ ທ່ອງທ່ຽວ ໂດຍການເປັນປະທານຂອງ ສະຫາຍ ວັນສີ ກົວມົວ ກຳມະການສຳຮອງສູນກາງພັກ, ຮອງເລຂາຄະນະພັກ, ຮອງລັດຖະມົນຕີກະຊວງຖວທ, ສະຫາຍ ດາວສະຫວັນເຄືອມີໄຊ ຄະນະບໍລິຫານງານພັກ, ຮອງຫົວໜ້າສະຖາບັນການເມືອງ ແລະ ການປົກຄອງແຫ່ງຊາດ, ມີບັນດາຫົວໜ້າກົມ-ຮອງກົມ, ຄູ-ອາຈານ ພ້ອມດ້ວຍນັກສຳມະນາກອນ ເຂົ້າຮ່ວມ.
ສະຫາຍ ຄຳຫຼ້າ ຍອຍສາຍຄຳ ຫົວໜ້າສະຖາບັນສື່ມວນຊົນ,ວັດທະນະທຳ ແລະ ທ່ອງທ່ຽວ ໄດ້ຜ່ານຂໍ້ຕົກລົງຂອງຫົວໜ້າສມປຊວ່າດ້ວຍການອະນຸມັດເປີດຊຸດອົບຮົມທິດສະດີການເມືອງ-ການປົກຄອງໄລຍະສັ້ນ 45 ວັນຊຸດທີ XII, ສະບັບເລກທີ 1021/ສມປຊ, ລົງວັນທີ 5 ສິງຫາ 2022, ຂໍ້ຕົກລົງຂອງລັດຖະມົນຕີກະຊວງຖວທສະບັບເລກທີ 659/ຖວທ, ລົງວັນທີ8 ສິງຫາ 2022ວ່າດ້ວຍອະນຸມັດເປີດຊຸດອົບຮົມທິດສະດີການເມືອງ-ການປົກຄອງໄລຍະສັ້ນ 45 ວັນ. ຈຸດປະສົງ ເພື່ອບຳລຸງສ້າງຄວາມເຂັ້ມແຂງທາງດ້ານທິດສະດີການເມືອງ-ການປົກຄອງໃຫ້ແກ່ບັນດາສະມາຊິກພັກ, ພະນັກງານຫຼັກແຫຼ່ງຂອງກະຊວງຖວທ, ໄດ້ຮຽນຫຼັກມູນພື້ນຖານ, ທິດສະດີມາກ-ເລນິນ, ແນວຄິດໄກສອນພົມວິຫານ, ຮຽນຮູ້ແນວທາງນະໂຍບາຍຂອງພັກ, ບັນດາກົດໝາຍແລະແຜນພັດທະນາເສດຖະກິດ-ສັງຄົມຂອງລັດຕາມໂຄງການຫຼັກສູດຂອງສະຖາບັນການເມືອງການປົກຄອງແຫ່ງຊາດຊຶ່ງເປັນການບຳລຸງຍົກລະດັບ, ຄຸນທາດການເມືອງ, ຄຸນສົມບັດສິນທຳປະຕິວັດ, ທັດສະນະຫຼັກໝັ້ນຂອງສະມາຊິກພັກ, ພະນັກງານແຕ່ລະກົມກອງອ້ອມຂ້າງກະຊວງໃຫ້ສູງຂຶ້ນ. ການຮຽນ-ການສອນຊຶ່ງປະກອບມີ 5 ພາກວິຊາຄື: ພາກວິຊາປັດຊະຍາ, ພາກວິຊາເສດຖະສາດ-ການເມືອງ, ລັດທິສັງຄົມນິຍົມວິທະຍາສາດ, ພາກວິຊາບໍລິຫານສາດແລະ ພາກວິຊາກໍ່ສ້າງພັກ, ນອກຈາກຄົ້ນຄວ້າຮ່ຳຮຽນຕາມຫຼັກສູດແລ້ວບັນດາສຳມະນາກອນຍັງຈະໄດ້ລົງທັດສະນະສຶກສາຕົວຈິງຕາມເງື່ອນໄຂທີ່ເປັນໄປໄດ້.
ໃນພິທີຄັ້ງນີ້, ສະຫາຍ ວັນສີ ກົວມົວ ໄດ້ໂອ້ລົມ ແລະ ໃຫ້ທິດຊີ້ນໍາວ່າ: ບັນດາສະຫາຍ ສໍາມະນາກອນ ຈະໄດ້ມີໂລກະທັດໃໝ່ ແລະ ຮັບຮູ້ກົດເກນທີ່ແນ່ນອນ, ຮູ້ໄດ້ເຫດ ແລະ ຜົນເພື່ອແກ້ໄຂບັນຫາ, ຈະເປັນຜູ້ທີ່ມີຄວາມຮູ້ຄວາມສາມາດໃນການນຳພາ, ໃນການຈັດຕັ້ງຜັນຂະຫຍາຍແນວທາງນະໂຍບາຍ, ມະຕິ, ຄຳສັ່ງຂອງພັກ ແລະ ກົດໝາຍ, ລະບຽບການຕ່າງໆຂອງລັດວາງອອກ ໃຫ້ປະກົດຜົນເປັນຈິງຢ່າງດີ ແລະ ຮຽກຮ້ອງໃຫ້ເອົາໃຈໃສ່ຕັ້ງໃຈຮ່ຳຮຽນ, ຄົ້ນຄວ້າ ເພື່ອຮັບເອົາບົດຮຽນອັນລໍ້າຄ່າ ຈາກບັນດາຄູ-ອາຈານ ພ້ອມທັງແລກປ່ຽນບົດຮຽນກັບເພື່ອນຮ່ວມຫ້ອງຝຶກອົບຮົມດ້ວຍຄວາມຟົດຟື້ນມີຊີວິດຊີວາ, ດຳເນີນໄປດ້ວຍດີ,ປອດໄພ ແລະ ປະສົບຜົນສໍາເລັດຕາມລະດັບຄາດໝາຍທີ່ວາງໄວ້.
ການຝຶກອົບຮົມຄັ້ງນີ້ມີທັງໝົດ 40 ສະຫາຍຍິງ 19 ສະຫາຍຊຶ່ງຈະໄດ້ດຳເນີນການຮຽນການສອນ ເປັນເວລາ 45 ວັນຊຶ່ງເລີ່ມຈາກວັນທີ 9 ສິງຫາ 2022 ຫາວັນທີ 7 ຕຸລາ 2022.
(ຂ່າວ-ພາບ: ວັນເພັງ)
ວຽກງານເສນາ
ຂປລ. ກະຊວງຖະແຫລງຂ່າວ ວັດທະນະທຳ...ອ່ານເພີ່ມຕື່ມ
ວຽກງານຖະແຫຼງຂ່າວ
...ອ່ານເພີ່ມຕື່ມ
ວຽກງານວັດທະນະທໍາ
ຂປລ. ກະຊວງ...ອ່ານເພີ່ມຕື່ມ
ວຽກງານເສນາ
ກະຊວງຖະແຫຼງຂ່າວ, ວັດທະນະທຳ ແລະ...ອ່ານເພີ່ມຕື່ມ